Somalu ta’ 24 sena spiċċa rikoverat l-Isptar Mater Dei, wara li matul il-lejl li għadda qala’ daqqiet ta’ sikkina. Kien għall-ħabta tas-siegħa ta’ filgħodu meta l-Pulizija mill-Għassa tal-Ħamrun ġew infurmati li kien hemm bżonn l-għajnuna tagħhom minħabba li kien hemm persuna feruta fi Triq il-Kbira San Ġużepp, fil-Ħamrun. Ir-raġel, li huwa residenti l-Marsa, qal mal-Pulizija li kien rieqed fi ġnien fil-Marsa, meta allegatament ġie attakkat minn grupp ta’ persuni. Fil-fatt, kien sieħbu li semgħu jgħajjat, u ċempel għal ambulanza li ħaditu l-Isptar Mater Dei. L-inċident seħħ fi Ġnien Spencer fil-Marsa. Fi stqarrija l-Pulizija qalu li r-raġel qed isofri minn ġrieħi gravi.